《东阿旧城》
清代·汪学金

雉堞参差望里分，郊原禾黍绿纷纭。断厓泉放千盘雨，夹嶂人穿九折云。

废阁苍苔曹植庙，残碑青草项王坟。英雄消歇才华尽，匹马荒城送夕曛。

作者简介：（1748—1804）江苏太仓人，字敬箴，号杏江，晚号静厓。乾隆四十六年进士，授编修。嘉庆中，官至左庶子。少时师事朱圭，为学兼通佛典。常以“毋虐取，毋奢用”诫子。有《井福堂文稿》、《静厓诗集》。